उत्तर प्रदेश की नगरी मथुरा के जिस लघुत्तम एकांश वृंदावन में जन्म लिया, उसे कभी ठीक से देखा भी नहीं। वृंदावन इसलिए क्योंकि वहां कैनेडियन मिशनरियों ने ऐसा अस्पताल स्थापित किया था जहां पेट चाक कर बच्चे पैदा करवाने की व्यवस्था थी। पापा आगरे में अंग्रेजी साहित्य में एम.ए. कर रहे थे। मां, दादी बाबा के साथ मथुरा में रहती थीं। मुझसे पहले मेरी बड़ी बहन बेबी भी वृंदावन में, उसी अस्पताल में पेट चाक से पैदा हुई थी।